Puurkaev päästab üha rohkem veemurest - Uudised - Virumaa Teataja
Puurkaev päästab üha rohkem veemurest
Põuane suvi pani nii mõnegi maapiirkonnas asuva majapidamise omaniku, kes on seni kasutanud veevõtuks salvkaevu, mõtlema puurkaevu rajamisele.
Erakordselt põuane suvi jättis mitmel pool Lääne-Virumaal ja Eestis salvkaevudega majapidamised kitsikusse, sest kaevu põhjast vaatas vastu napp veehulk, kui mitte tühjus. Keeruline olukord sundis mure leevendamiseks lahendusi leidma.
Väike-Maarja valla Salla külas käis sealsete püsiasukate ja suveelanike käsi tänavu selle võrra paremini, et kogukond hoiab kokku. Külaelanik, vallavolikogus oma kandi rahva eest kostev Hando Kuntro ütles, et veemure tekkides ulatas lahkelt abikäe kohalik põllumajandusettevõtja Antti Isotalo.
“Antti viis oma puurkaevust suure tünniga inimestele vett. Mul on endal auto taga tonnine tünn, millega saab vedada. Olen nii endale kui ka teistele vett vedades ikka palju abi saanud,” rääkis Kuntro ja lisas, et rohkesti tuli kaevul käia ka Eesti riigi juubeli puhul Sallasse istutatud noorte tammede pärast.